google/wiki40b huggingface dataset:
Työväen pääneuvosto

Työväen pääneuvosto oli Suomen sisällissodan aikana toiminut parlamentaarinen elin, joka oli punaisen Suomen vastine eduskunnalle. Sen tarkoitus oli toimia kansanedustuslaitoksena sekä valvoa uutta hallitusta eli Suomen kansanvaltuuskuntaa. Työväen pääneuvosto kokoontui 12. helmikuuta - 25. huhtikuuta 1918 välisenä aikana, ja sen puhemieheksi valittiin lahtelainen kansanedustaja Valfrid Perttilä.
Työväen pääneuvostosta ei kuitenkaan lopulta tullut alkuperäisen tarkoituksensa mukaista tekijää punaisten päätöksenteossa, vaan todellinen valta oli kansanvaltuuskunnalla sekä punakaartien esikunnilla. Läheskään kaikki siihen valitut edustajat eivät myöskään aina olleet läsnä pääneuvoston kokouksissa, ja jotkut eivät osallistuneet sen toimintaan lainkaan. Istuntoja pidettiin aluksi Helsingissä ja sodan loppuvaiheessa Viipurissa, jonne kansanvaltuuskunta ja punaisten muu hallinto evakuoitiin 4. huhtikuuta. Pöytäkirjoja ei ole säilynyt, joten tiedossa ei ole kuinka monta kertaa Työväen pääneuvosto yhteensä kokoontui.

Kokoonpano

Työväen pääneuvoston piti alun perin koostua 35 jäsenestä, mutta lopulta määräksi tuli 40. Sen jäsenet edustivat neljää työväenjärjestöä sovittujen kiintiöiden mukaisesti. Suomen sosialidemokraattisella puolueella oli 15 paikkaa, Suomen Ammattijärjestöllä ja punakaarteilla molemmilla kymmenen sekä vuoden 1917 helmikuun vallankumouksen jälkeen perustetulla Helsingin Työväenjärjestöjen Eduskunnalla viisi. Viimeksi mainittu luopui myöhemmin yhdestä paikasta, jotta kaikille vaalipiireille saataisiin yksi sosialidemokraattisen puolueen edustaja. Lapin vaalipiiri ja Vaasan läänin pohjoinen vaalipiiri jätettiin kuitenkin ilman edustusta. Tämä puolestaan mahdollisti sen, että myös ruotsinkielinen työväenliike ja sosiaalidemokraattinen naisliike saivat kumpikin oman edustajansa.

Toimintaperiaatteet

Työväen pääneuvosto muodostettiin yhdessä kansanvaltuuskunnan kanssa heti sisällissodan sytyttyä 25.–28. tammikuuta 1918. Ratkaisu oli tarkoitettu vain väliaikaiseksi, ja lopullinen hallitusmuoto piti myöhemmin luoda kansan tuella. Pääneuvoston ensimmäinen istunto pidettiin 12. helmikuuta, jolloin se asetti viisi valiokuntaa: perustuslaki-, laki-, valtiovarain-, sota- ja talousasiain- sekä ulkoasiainvaliokunnat. Perustuslakivaliokunta aloitti välittömästi perussäännön laatimisen, ja pääneuvosto hyväksyi sen jo 18. helmikuuta pitämässään kokouksessa.
Perussäännön mukaan Työväen pääneuvosto käytti ylintä päätäntävaltaa yhdessä kansanvaltuuskunnan kanssa. Pääneuvosto pystyi nimeämään ja erottamaan kansanvaltuuskunnan jäsenet, ja sillä oli myös oikeus muuttaa tai kumota mikä tahansa kansanvaltuuskunnan päätös. Neuvoston jäsenillä oli lisäksi oikeus tehdä kysymyksiä kansanvaltuuskunnan jäsenille, joiden puolestaan oli vastattava niihin välittömästi tai viimeistään pääneuvoston seuraavassa kokouksessa. Päätökset pystyttiin hyväksymään yksinkertaisella enemmistöllä, ainoastaan puheoikeuteen liittyviin rajoituksiin vaadittiin kahden kolmasosan määräenemmistö.
Vanhaenglanninlammaskoira

Ulkonäkö

Vanhaenglanninlammaskoira on suurikokoinen, lihaksikas ja tuuheaturkkinen koira. Koiran takaosa on yksivärinen, väriltään joko siniharmaan, harmaan tai sinisen sävyinen. Pohjaväri on valkoinen ja siinä voi olla edellä mainitun värisiä läikkiä. Koiran tulisi olla sopusuhtaisen näköinen, urosten minimi säkäkorkeus on 61 cm ja narttujen 56 cm. Silmät voivat olla siniset tai ruskeat myös kaksiväriset, eli toinen silmä on ruskea ja toinen sininen.

Luonne

Vanhaenglanninlammaskoira on rohkea, uskollinen ja luotettava. Se ei ole ollenkaan hermostunut tai aggressiivinen aiheettomasti. Se on seurallinen ja leikkisä koira, joka nauttii paljon kaikenlaisesta liikunnasta. Vanhanenglanninlammaskoiran luonne riippuu kuitenkin yksilöllisesti koirasta. Toiset yksilöt vartioivat hurjasti reviiriään ja toiset valitsevat rauhallisen paikan, josta sitä vartioivat.

Alkuperä

Vanhaenglanninlammaskoira on syntynyt Isossa-Britanniassa Walesin alueella 1870-luvun aikoihin. Siellä sitä käytettiin paimentamaan lampaita ja se joutuikin työskentelemään ulkona paljon, jonka ansiosta sen turkki on hyvin säänkestävä. Vanhaenglanninlammaskoirien ensimmäinen rotujärjestö perustettiin Isoon-Britanniaan vuonna 1888. Ajan kuluessa rodun käyttö työkoirana on vähentynyt todella paljon. Ennen typistämiskiellon voimaan tulemista rodun yksilöiltä typistettiin häntä, eikä luonnostaan töpöhäntäisiä rodun edustajia ole ilmeisesti koskaan syntynyt.
HD 209458 b

Kaasukehä

Koska HD 209458b sijaitsee varsin lähellä keskustähteään ja kulkee Maasta katsottuna keskustähtensä editse aina kolmen ja puolen vuorokauden välein, sen ilmakehää on pystytty tutkimaan paljon. Siitä tulikin ensimmäinen eksoplaneetta, jolla tiedetään olevan ilmakehä, kun vuonna 2001 avaruusteleskooppi Hubblen havaintojen perusteella planeetan spektristä havaittiin natriumin 589,3 nanometrin absorptioviivat. Tähdenpeittojen perusteella planeetan albedoksi arvoidaan vain 0,3. Tämä viittaa siihen hieman yllättäväänkin tulokseen, ettei planeetalla ilmeisesti ole pilviä kaasukehässään.
Vuonna 2003 planeetan ympärillä havaittiin olevan laaja vedystä, hiilestä ja hapesta muodostuva pilvi, joka muodostuu planeetan kaasukehästä paenneesta aineksesta. HD 209458b:n arvellaan menettävän kaasukehästään vetyä noin 1 – 5 × 10⁸ kg/s, minkä seurauksena planeetta menettää massastaan noin 7% viidessä miljardissa vuodessa.
10. huhtikuuta 2007 yhdysvaltalaisen Lowellin observatorion tutkijat ilmoittivat havainneensa vesihöyryä HD 209458b:n ilmakehästä. Näin siitä tuli ensimmäinen eksoplaneetta, jolla ilmeisesti esiintyy vettä. Havainto on tosin sittemmin myös kyseenalaistettu.
Piikkiperhosrausku

Ulkonäkö ja koko

Piikkiperhosrausku kasvaa yleensä noin kahden, joskus jopa neljän metrin mittaiseksi.

Levinneisyys ja elinympäristö

Lajia tavataan Afrikasta, Aasiasta, Euroopasta ja Pohjois-Amerikasta. Perhospiikkirauskun uhanalaisuusluokitus on Kansainvälisen luonnonsuojeluliiton mukaan vaarantunut.
HMS Rifleman (1910)

Palvelus

Alus myytiin toukokuussa 1921 romutettavaksi.
Hämähäkkimies (vuoden 2003 animaatiosarja)

Juoni

Sarja seuraa teini-ikäistä Peter Parkeria, jota oli purrut geneettinen hämähäkki. Parker kehittää uusia kykyjään taistelemalla rikollisia vastaan ja samalla yrittää vaivoin saada tehdyksi arkipäiväiset vastuut elämässään. Parker opiskelee rakastamansa tytön Mary Jane Watsonin kanssa samassa koulussa ja asuu parhaan kaverinsa Harry Osbornen kanssa, jonka isä oli Vihreä Menninkäinen.

Palkinnot

Sarja ei voittanut yhtään palkintoa, mutta oli vuoden 2004 Annie-gaalassa ehdolla kahdessa eri kategoriassa.
Paul Rostock

Paul Rostock (18. tammikuuta 1892 -– 17. kesäkuuta 1956) oli saksalainen natsiviranomainen, kirurgi ja yliopistoprofessori. Hän toimi muun muassa Valtakunnan lääkintäinstituutin johdossa Karl Brandtin alaisena. Hän joutui toisen maailmansodan jälkeen vastaamaan sotarikossyytteisiin Nürnbergin lääkärioikeudenkäynnissä, mutta hänet vapautettiin.
São Miguelin lento-onnettomuus 1949

Lento

Lentokone lähti Pariisista Orlyn Orlyn lentoasemalta määränpäänään New York. Suunniteltu välilaskupaikka oli Santa Marian lentoasema Azoreilla. Lähestyessä lentokenttää kone törmäsi vuoreen ja tuhoutui. Koneessa oli 11 miehistön jäsentä ja 37 matkustajaa. Kaikki saivat onnettomuudessa surmansa. Kyseessä oli Air Francen reittilento.
Onnettomuuden todennäköisinä syinä pidetään navigointivirhettä, lähestymismenetelmien noudattamatta jättämistä ja sitä, että Santa Marian lentokenttää ei tunnistettu näkölento-olosuhteissa.
Uhrien joukossa oli muun muassa maailmanmestari-nyrkkeilijä Marcel Cerdan, viulisti Ginette Neveu ja piirtäjä Bernard Boutet de Monvel.
Tasavallan presidentin kanslia

Tasavallan presidentin kanslia on Suomen tasavallan presidentin avustava taho. Sen tehtäviä on hoitaa presidentin hallintoasiat ja järjestää presidentin ja hänen perheensä tarvitsemat henkilökohtaiset palvelut. Kanslia huolehtii myös presidentin turvallisuudesta. Kansliaan kuuluvat kansliapäällikkö, neuvonantajia, lehdistöpäällikkö, erityisavustajia, linnanvouti ja adjutantteja. Kanslia sijaitsee Presidentinlinnassa Helsingissä.
Dirhem

Dirhem, dirhemi, dirheemi, dirham, on vanha itämainen, kalifien aikana lyöty hopearaha. Se on myös Turkissa käytetty vähäinen paino, noin 3,2 grammaa.
Blois’n linna

Historiaa

Linnan rakentamisen aloitti Blois’n kreivi, joka teetti 900-luvulla aluksi linnoitetun tornin joen ylätasangolle. 1200-luvulla se oli vähitellen laajentunut linnaksi, jonka Blois’n kreiveista viimeinen, Blois’n Guido II myi Valois’n suvulle.
Kuninkaat Ludvig XII ja Frans I käyttivät linnaa pääasiallisena asuinpaikkanaan ja teettivät siihen lukuisia muutoksia ja laajennuksia. Viimeisin suuri rakenteellinen muutos teetettiin 1600-luvulla arkkitehti François Mansartin suunnitelmien mukaisesti, mutta sen jälkeen linnan merkitys väheni vähitellen.
Kun rakennukset olivat vaurioituneet ja niiden sisustus ryöstetty Ranskan suuren vallankumouksen aikana, linna restauroitiin täydellisesti vuonna 1845. Blois’sta tuli ensimmäinen Loiren linna, joka kunnostettiin vallankumouksen jälkeen, ja se toimi restauroinnin mallina lähes kaikille Loiren laakson tunnetuille linnoille, kuten Azay-le-Rideaun, Chenonceaun ja Amboisen linnoille.

Nykytilanne

1800-luvulla tehdyn restauroinnin jälkeen linna on toiminut Blois’n kaupungin omistamana museona. Ludvig XII:n siiven ylemmässä kerroksessa sijaitsee vuonna 1850 perustettu kaupungin taidemuseo, Musée des Beaux-arts. Sen esineistöön kuuluu useita veistoksia ja maalauksia 1500–1800-luvuilta, muun muassa Fontainebleaun koulukunnan tuotteita, sekä kokoelma arvokkaita seinävaatteita. Siiven alemmassa kerroksessa on lisäksi 39 muotokuvan kokoelma 1600–1700-luvuilta. Kuvat esittävät aikansa tärkeitä henkilöitä, kuten kuninkaallisen hovin jäseniä.
Frans I:n siivessä sijaitsevat arkeologinen museo (Musée archéologique) sekä kivenhiontamuseo (Musée lapidaire). Se esittelee löydöksiä esimerkiksi linnan alueelta tehdyistä kaivauksista, sekä linnan alkuperäisiä kivikoristeita, joita ei enää sijoitettu paikoilleen korjaustöiden yhteydessä. Siellä on myös jäljennöksiä tyylihuonekaluista galloromaaniselta kaudelta keskiajalle asti.
Mondo Mini Shows

Mondo Mini Shows (tunnetaan myös nimellä Mondo Media) on internetjakeluun keskittynyt mediatalo, jonka kuuluisin tuotos Happy Tree Friends on saavuttanut suurta maailmanlaajuista suosiota.
Adrianus Johannes Simonis

Adrianus Johannes Simonis (s. 26. marraskuuta 1931 Lisse) on alankomaalainen roomalaiskatolinen arkkipiispa ja yksi kirkon kardinaaleista. Hän syntyi perheen yhdestätoista lapsesta vanhimpana. Hänen isänsä oli hammaslääkäri.
Simonis opiskeli Hageveldissä, Warmondissa ja Roomassa. Hänet vihki papiksi Rotterdamin hiippakuntaan Martien Antoon Jansen 15. kesäkuuta 1957. Hänet nimitettiin Rotterdamin piispaksi 29. joulukuuta 1970, ja hänet konsekroi 20. maaliskuuta 1971 Bernard Jan Alfrink, jota avustivat Pieter Jan Antoon Moors ja Johannes Willem Maria Bluijssen.
27. kesäkuuta 1983 Simonis sai nimityksen Utrechtin koadjuuttoriarkkipiispaksi, ja saman vuoden joulukuun 3. päivänä hänestä tuli sen arkkipiispa. Hänet ylennettiin kardinaaliksi 25. toukokuuta 1985, jolloin hän sai nimityksen San Clementen kardinaalipapiksi. Hän osallistui vuoden 2005 konklaaviin, mutta yläikärajan takia ei voinut äänestää vuoden 2013 konklaavissa. Hän toimi Utrechtin arkkipiispana, kunnes jäi eläkkeelle 14. huhtikuuta 2007.
Rotterdamin piispana toimiessaan Ronald Philippe Bär ilmiantoi Simonikselle alaikäisiä hyväksikäyttäneen papin. Simonis järjesti papille siirron uusiin tehtäviin, ja tämä jatkoi hyväksikäyttöä. Simonis on puolustanut aiempaa toimintaansa tunnetun psykologin miehestä antamalla lausunnolla.
HMAS Burdekin

Palvelus

Koeajojen ja miehistön koulutusjakson jälkeen alus siirrettiin lokakuun puolivälissä Uuden-Guinean alueelle, missä se suojasi saattueita, torjui sukellusveneiden aiheuttamaa uhkaa ja kaiken kaikkiaan mahdollisti liittoutuneiden etenemisen edellyttämät kuljetukset sotatoimialueelle.
Alus tulitti 19. marraskuuta Halmaherasin pohjoiskärkeä ja se osallistui toistuvasti saattueiden suojaamiseen Uuden-Guinean ja Filippiinien välillä Yhdysvaltain joukkojen noustua maihin Filippiineillä. Toukokuussa 1945 alus tuki Australian joukkojen maihinnousua Tarakaniin Borneolla ja valvoi Borneon ja Celebesin merialueita. Oltuaan saattuetehtävissä Morotailla alus palasi Sydneyyn huollettavaksi.
Sotatoimien päätyttyä elokuussa alus oli eräs Ambonin japanilaisjoukkoihin yhteyttä luomassa olleita aluksia. Australian 7. divisioonan komentaja kenraalimajuri E. J. Milford vastaanotti Alankomaiden Borneon japanilaisjoukkojen komentajan vara-amiraali Mitchishi Kamadan antautumisen 8. syyskuuta Burdekin kannella. Seremonian päätyttyä alus nosti ankkurin ja se lähti Balikpapaniin HMAS Gascoynen kanssa.
Alukset tukivat Borneon ja Macassirin maihinnousuja sekä vapautettujen sotavankien kuljetuksia. Burdekin palasi 5. tammikuuta 1946 Sydneyyn, mistä se jatkoi matkaansa Melbourneen 20. maaliskuuta. Alus saapui kaksi päivää myöhemmin Melbourneen, missä se siirrettiin reserviin 18. huhtikuuta. Alus makasi ankkurissa Cono Bayssä Geelongilla, kunnes se hinattiin vuonna 1956 Sydneyyn. 
Alus sijoitettiin 9. marraskuuta 1960 poistolistalle ja se myytiin 21. syyskuuta 1961 Tolo Mining and Smelting Companylle Hong Kongiin yhdessä kolmen muun aluksen kanssa. Alusten kokonaishinta oli 54 000 puntaa. Mitsubishi rahoitti alusten oston käyttäen australialaista agenttiaan H. C. Sleighiä. Alus lähti hinattuna joulukuussa 1961 kohti Japania.
Guitar Hero

Pelaaminen

Guitar Heron pelaaminen muistuttaa muita musiikki- ja rytmipelejä, joissa pelaajan täytyy painaa peliohjaimen nappuloita peliruudulla vierivien nuottien mukaisesti ja samalla painaa kitaran näppäily painiketta (engl. strum bar).
Perusmekaniikka perustuu Konamin GuitarFreaks -peliin. 
Guitar Herossa pelaaja voi käyttää pelin mukana pakattua Gibson SG:tä muistuttavaa kitaraohjainta tai tavallista peliohjainta. Kitaraohjaimessa on viisi eriväristä nauhanappulaa, jotka sijaitsevat ohjaimen kaulaosassa. Ohjaimen rungossa on näppäilypalkki ja vibrakampi.
Peliohjaimena toimii punainen tai musta Gibson SG:n mallinen kitaraohjain, joiden kaulassa on viisi eriväristä näppäintä: vihreä, punainen, keltainen, sininen ja oranssi, jotka edustavat tavallisen kitaran kieliä. Ohjaimen rungossa on valkoinen pala, joka taas edustaa kielien näppäilyä. Näitä yhdessä käyttämällä pystyy soittamaan pelissä vastaan tulevia nuotteja. Pitkissä nuoteissa voi käyttää ”whammy baria”, joka toimii vibrakampena. Se toimii edestakaisin heiluttamalla. Pelissä voi käyttää myös ”hammer-oneja” ja ”pull-offeja”. Hammer-onit ja pull-offit toimivat sillä tavalla että ensin soitetaan yksi nuotti ja sen jälkeen tulevat nuotit ovat hammer-oneja, voi ne painaa pelkästään nappeja kaulassa. Ensimmäisessä Guitar Hero-osassa ne eivät toimi kovin hyvin, toisin kuin Guitar Hero II:ssa ja III:ssa.
Anneli Kiljunen

Elämä ja ura

Vuonna 1985 Kiljunen suoritti sosiaalihuoltajatutkinnon Tampereen yliopistossa. Hän työskenteli Lappeerannan kaupungilla päiväkoti- ja vastaanottokotiharjoittelijana 1977–1980, Rauhan sairaalan ja Lappeenrannan mielenterveystoimiston sosiaalihoitajana 1982–1983 ja Lappeenrannan kaupungin sosiaalityöntekijän ja sosiaalisihteerin viransijaisuuksissa 1983–1989.
Ennen eduskuntaa Kiljunen työskenteli Lappeenrannan kaupungin johtavana sosiaalityöntekijänä lastensuojelutyössä (1989–1998) ja sosiaalityössä vuodesta 1998. Kansanedustajaksi Kiljunen valittiin ensimmäisen kerran Kymen vaalipiiristä vuoden 2003 vaaleissa. Hän on ollut sosiaali- ja terveysvaliokunnan jäsen vuodesta 2003 ja toimi sen varapuheenjohtajana 2011–2015. Hän on ajanut muun muassa sote-uudistusta.
Kiljunen on Omaishoitajat ja Läheiset -Liiton puheenjohtaja vuodesta 2009. Hän on kritisoinut Sipilän hallitusta omaishoitajien unohtamisesta.
Myös Kiljusen isä Valto Käkelä ja isoisä Elias Käkelä olivat kansanedustajia.
Pikavalinta

Pikavalinta tarkoittaa matkapuhelimen ominaisuutta, jonka avulla voidaan nopeasti valita jokin nimilistassa oleva numero.

Pikavalinta Nokia-kännyköissä

Pikavalinnat asetetaan numeronäppäimille 1-9, ja ne valitaan painamalla pitkään valittua näppäintä. Pikavalinta numero 1 on vastaajapalvelun numero.
Yksinkertaisin tapa lisätä uusi pikavalinta on painaa pitkään sellaista näppäintä, jolle ei ole omaa pikavalintaa. Pikavalintoja voi muokata, ja asettaa myös uusia päävalikon Luettelo-kohdasta.
Nälkämaan laulu

Nälkämaan laulu eli Kainuun marssi ("Kuulkaa korpeimme kuiskintaa...") on vuodelta 1911 peräisin oleva Ilmari Kiannon runo, jonka sävelsi lauluksi Oskar Merikanto. Nälkämaan laulu on kainuulaisten maakuntalaulu, joka sanoituksellaan pyrkii kuvaamaan Kainuun luonnonkauneutta sekä kainuulaisten sisukkuutta, ahkeruutta ja isänmaanrakkautta.
Nälkämaan laulu on Suomen eniten laulettuja maakuntalauluja. Kajaanin maanviljelysseura tilasi laulun sen tekijöiltä seuran omaksi lauluksi. Alkuperäinen teksti oli pidempi kuin nykyisin tunnettu; maanviljelysseuran sihteeri piti tekstiä liian pitkänä, joten hän muokkasi sen yhdessä säveltäjän kanssa sittemmin tunnettuun muotoonsa.

Käyttö muuna kuin maakuntalauluna

Nälkämaan laulu oli Mikko Niskasen ohjaaman elokuvan Kahdeksan surmanluotia tunnusmusiikkina. Laulu kuullaan myös Diablon Trail of Kings -kappaleen introssa.
Kainuulainen poliitikko Keijo Korhonen julkaisi vuoden 1994 presidentinvaaleja varten vaalikirjan Meidän on uudesta luotava maa, jonka nimi tulee Nälkämaan laulun sanoista. Metsolat-televisiosarjan erään jakson nimi on "...Rastas ja metso täälläkin soi", joka tulee laulun sanoituksesta.
Vuonna 2009 DJ Urhon versiota käytettiin Suomen Keskustan vaalikampanjassa. Singlejulkaisu nousi Suomen virallisen singlelistan ensimmäiselle sijalle.
Jonna Berghem

Jonna Susanne Berghem (s. 25. helmikuuta 1993 Tammisaari) on suomalainen aita- ja pikajuoksija, joka edustaa HIK Friidrottia.
Barcelonan alle 20-vuotiaiden MM-kisoissa 2012 Berghem eteni 100 metrin aitajuoksussa välieriin ajalla 13,78. Välierässään hän oli neljäs ajalla 13,64 ja selvisi sadasosan turvin loppukilpailuun. Finaalissa Berghem oli kuudes ja teki 2,4 metrin vastatuuleen uuden ennätyksensä 13,56. Hän voitti samana vuonna 100 metrin aitojen alle 20-vuotiaiden Pohjoismaiden-mestaruuden. Tampereen alle 23-vuotiaiden EM-kilpailuissa 2013 Berghem karsiutui 200 metrin alkuerissä ja oli Suomen joukkueessa seitsemäs 4 × 100 metrin viestissä.
Vaasan Kalevan kisoissa 2013 Berghem oli 200 metrillä hopealla ajalla 23,91 ja Oulun Kalevan kisoissa 2016 pronssilla sekä 200 metrillä ajalla 24,15 että 400 metrillä ennätysajallaan 55,22. Seinäjoen Kalevan kisoissa 2017 Berghem voitti 400 metrin aidoissa Suomen mestaruuden ennätysajallaan 58,05. Sisäratojen SM-kilpailuissa hän on saavuttanut 60 metrillä hopeaa 2015 ja 2016, 200 metrillä kultaa 2016 ja 2017 ja hopeaa 2015, 400 metrillä hopeaa 2017 sekä 60 metrin aidoissa pronssia 2011.
Berghemillä on hallissa 300 metrillä Suomen kaikkien aikojen toiseksi paras aika 37,92, jonka hän juoksi Jyväskylässä 2. helmikuuta 2016.
Anne Ramsey

Anne Ramsey (1. syyskuuta 1929 – 11. elokuuta 1988) oli yhdysvaltalainen näyttelijä. Hän esiintyi muiden muassa elokuvissa Arkajalat (Richard Donner, 1985) ja Heitä mami junasta (Danny DeVito, 1987).
Ramseyn alkuperäinen nimi oli Anne Mobley. Hän syntyi Omahassa, Nebraskassa, ja opiskeli Bennington Collegessa. Hän oli vuodesta 1954 kuolemaansa naimisissa näyttelijäkollegansa Logan Ramseyn kanssa. Hän esiintyi alun perin teatterissa, mutta aloitti elokuvauran 1970-luvulla. Hän voitti vuosina 1986 ja 1988 Saturn-palkinnot. Vuonna 1988 hän oli lisäksi ehdolla Golden Globen ja parhaan naissivuosan Oscar-palkinnon saajaksi.
Ramsey kuoli Los Angelesissa kurkkusyöpää sairastettuaan.
Jan de Klerk

Johannes ”Jan” de Klerk (22. heinäkuuta 1903 Burgersdorp – 24. tammikuuta 1979 Krugersdorp) oli eteläafrikkalainen poliitikko, joka toimi muun muassa maan opetusministerinä ja senaattorina. Jan de Klerk on myös Etelä-Afrikan presidentin Frederik de Klerkin isä.
Jan de Klerk osallistui aktiivisesti opiskelijapolitiikkaan opiskellessaan Potchefstroom University Collegessa vuosina 1923–1926.  Valmistuttuaan hän toimi opettajana vuosina 1927–1945 Nylstroomin kaupungissa Witwatersrandissa. Vuonna 1947 hänet nimitettiin Kansallispuolueen Witwatersrandin osaston puoluesihteeriksi ja elokuussa puolueen Transvaalin osaston pääsihteeriksi. Vuonna 1954 de Klerkin lanko, pääministeri Daniel François Malan, nimitetti hänet työvoimaministeriksi ja vielä samana vuonna senaattoriksi.  Vuosien aikana hän toimi myös kaivos-, sisäasiain-, opetus-  ja siirtolaisasiaministerinä. Kesäkuussa 1969 hänet nimitettiin senaatin puhemieheksi.
De Klerk oli keskeinen vaikuttaja Rand Afrikaans ja Port Elizabethin yliopistojen perustamisessa.  Vuonna 1976 de Klerk erosi senaatin puhemiehen tehtävistä ja vietti elämänsä viimeiset vuodet maatilallaan Krugersdorpissa.
Emanuel Vigeland

Emanuel Vigeland (1875–1948) oli norjalainen taidemaalari. Hän oli modernin lasimaalauksen uranuurtajia. Vigelandin päätyö ovat Tukholman Oskarskyrkanin 33 ikkunan lasimaalaukset vuosilta 1922 ja 1929 ja muita töitä mm. Oslon Vålerengen kirkon freskot sekä Lundin tuomiokirkon, Oslon Vår Frelsers kirken ja Århusin tuomiokirkon lasimaalaukset. Vigeland maalasi lasimaalauksia kirkassävyisesti, tyylitellysti, keskiajan esikuvaa seuraten. Vigelandia käytettiin asiantuntijana Reimsin katedraalia restauroitaessa. Hänen veljensä oli Gustav Vigeland.
Texas Rock for Country Rollers

Kappaleet

Kaikki kappaleet Doug Sahm, ellei toisin mainita.
Kore (veistos)

Kore (m.kreik. κόρη, korē, ’neito’) oli erityisesti arkaaisella kaudella Kreikassa käytetty nimitys useimmiten marmorista valmistetulle ja yleensä myös maalatulle nuorta naista esittävälle votiivipatsaalle. Kore-veistoksia on löydetty muun muassa Ateenan Akropoliin kaivauksissa. Kore ja miespuolisia kouros-veistoksia valmistettiin runsaasti ennen Akropoliin hävitystä vuonna 480 eaa.
Kore-veistokset esittivät suoraryhtisenä seisovaa verhottua naista, jonka jalat olivat säännönmukaisesti yhdessä tai toinen hieman eteen tuotuna. Kädet riippuivat joko suorina molemmin puolin tai toinen käsivarsi oli hieman taivutettuna kantaen votiivilahjaa. Pääsääntöisesti patsaan esittämä hahmo oli pukeutunut joko peplokseen tai kitoniin.
Tunnettuihin kore-veistoksiin kuuluvat Erekhtheionin karyatidit ja Frasikleia-kore sekä lukuisat Akropoliilta löydetyt Athenelle omistetut koret, kuten Antenorin kore, Euthydikoksen kore, La Delicata -kore ja Peploforos. Kore-veistosten miespuolinen vastine oli kuros (tai kouros).
Mireksi

Ominaisuudet

Huoneenlämpötilassa mireksi on väritöntä kiteistä ainetta. Yhdiste ei liukene veteen, mutta liukenee kohtalaisesti aromaattisiin hiilivetyihin. Yhdiste on myrkyllistä ja mahdollisesti karsinogeenista. Eläinkokeissa sen on myös havaittu aiheuttavan sikiöille epämuodostumia. Mireksi hajoaa luonnossa erittäin hitaasti muun muassa hapettuen klordekoniksi ja kertyy ravintoketjussa.

Valmistus ja käyttö

Mireksiä valmistetaan dimeroimalla heksakloorisyklopentadieeniä. Mireksiä on käytetty erityisesti Yhdysvalloissa ja Kanadassa termiittien sekä Solenopsis-suvun tulimuurahaisia vastaan. Yhdistettä on käytetty Yhdysvalloissa 1950-luvulta alkaen kunnes sen käyttö kiellettiin vuonna 1978. Yhdisteen käytöllä on pitkäaikaisia seurauksia luonnossa ja Suurten järvien alueella arvioilta noin 51 miljoonaa hehtaaria on saastunut mireksin vuoksi. Mireksiä käytettiin myös polymeerien palonestokemikaalina.
Munakari (Yyteri)

Munakari on Porissa Yyterin hiekkarannan edustalla sijaitseva saari, joka on osa Selkämeren kansallispuistoa. Sen pinta-ala on 1,6 hehtaaria. Meriveden ollessa tavallista matalammalla Munakariin on mahdollista kävellä noin puolen kilometrin pituista Munakarin säikkä -nimistä särkkää pitkin. Liikkuminen Munakarilla ja sinne johtavalla kannaksella on kuitenkin kielletty 1.4.–31.7. välisenä aikana lintujen pesimärauhan vuoksi.